**Prea triști**

*Balan Tiberiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eternă noapte simt că o să fie

Cu triste zâmbete și triști copii

Și vânt slăbit ce n-o să mai adie

Și grânele trecute pe câmpii.

Poduri se retrag de peste râuri,

Iar ploile rămân doar un mister.

Toți caii lumii scapă morți din frâuri

Și urcă tropăind încet spre cer.

Se nasc prea triste vise dintr-o noapte,

Și mor prea triștii noștri prieteni vii.

Ca un răspuns lumina lunii bate,

Cu noi mergând mai triști printre stafii.